ગુરુદેવના આત્મવિશ્વાસભર્યા વચનો સાંભળીને માણેકશાનાં મનમાં ઉથલપાથલ મચી ગઈ. મૂર્તિપૂજા વિરુધ્ધના તેમના વિચારો અને માન્યતાઓ હલબલી ઊઠી. ત્યાર પછી હેમલવિમલસૂરિજીએ શાસ્ત્રોના અનેક પ્રમાણો તથા ઉદાહરણો આપીને મૂર્તિપૂજા શાસ્ત્રસંમત હોવાની વાત સિધ્ધ કરી બતાવી અને તે સાથે જ માણેકશાના દિલોદિમાગ પર છવાયેલો નાસ્તિકતાનો નશો ઉતરી ગયો. તેમના નિર્મળ થયેલાં હર્દયમાં પ્રાચીન જિનધર્મ વિશે પુન:સન્માન જાગ્યું. મનોમન તેમણે મૂળ જિનધર્મ પ્રમાણે જીવન વ્યતિત કરવાનો દ્રઢ સંકલ્પ કરી લીધો. ત્યાર પછી ગુરુદેવને ફરીથી વંદન કરી તેમણે વિદાય લીધી.